Naiskodukaitse Pärnumaa ringkond

Naiskodukaitse Pärnumaa ringkond on üks Kaitseliidu struktuuriüksuse Naiskodukaitse 15 ringkonnast.
See kuulub koos Lääne ja Saaremaa ringkonnaga Lääne maakaitseringkonda. 
Ringkonnas on 8 jaoskonda: Pärnu, Ülejõe, Saarde, Vändra, Vana-Pärnu, Are, Tori ja Uulu jaoskond. Nendesse kuulub kokku ligi 230 liiget.
Juhtimine.
Ringkonna juhtimine toimub vabatahtlikest koosneva kollegiaalse organi kaudu, mis valitakse igal aastal.
Liikmeskond.
31. detsembri 2024 seisuga kuulus Pärnumaa ringkonda 236 liiget. 2023. ja 2024. aastal lisandus kokku 15 liiget.
Ringkonna struktuur.
Pärnumaa ringkonnas on 8 piirkondlikku jaoskonda: Pärnu, Ülejõe, Saarde, Vändra, Vana-Pärnu, Are, Tori ja Uulu.
Pärnu jaoskond.
Pärnumaa ringkonnas tegutseb kaheksa piirkondlikku jaoskonda, sh Pärnu jaoskond, mis taasloodi 11. juunil 2015. Jaoskond on aktiivne Pärnu linnas, korraldades lisaks erialasele tegevusele ka ühiseid õppepäevi ja üritusi, mis toetavad liikmete koostööd ja arengut. Jaoskonnas tegutseb tugev ning kogenud liikmeskond, kelle seas on aktiivseid osalejaid üleriigilistel õppustel ja võistlustel. Jaoskonda kuulub 60 aktiivset liiget (seisuga 31.12.2024), lisaks mõned ajutiselt tegevuse peatanud liikmed. Oluline roll on jaoskonna asutajaliikmel Maret Kommeril, kes on pikaaegne ja silmapaistev eestvedaja. 
Ülejõe jaoskond.
Ülejõe jaoskond loodi 12. veebruaril 2016 eesmärgiga luua loodushuvilistele naistele eraldi metsategevustele keskenduv jaoskond. Idee tekkis seoses Pärnu jaoskonna liikmeskonna kasvuga ja sooviga kaasata uusi liikmeid loodusega seotud tegevuste kaudu. Jaoskonna nimeks valiti Ülejõe, tuginedes ajaloolisele eeskujule samanimelisest jaoskonnast 1939. aastal. Asutamiskoosolekul langetati kõik otsused üksmeelselt. 1. jaanuari 2024 seisuga kuulus Ülejõe jaoskonda 36 liiget. 
Saarde jaoskond.
Saarde jaoskond taasasutati 24. mail 2015 ning selle liikmeskonna moodustasid nii kogenud kui ka hiljuti liitunud naised Kilingi-Nõmmest ja Saarde vallast. Jaoskonna tegevuspiirkond hõlmab Häädemeeste ja Saarde valda ning Kilingi-Nõmme linna, kattudes Kikepera malevkonna vastutusalaga. Eesmärgiks on tõsta Naiskodukaitse ja Kaitseliidu kohalolekut Pärnu linnast väljaspool, pakkuda liikmetele tegutsemisvõimalusi koduvallas ning kasvatada liikmeskonda. Alates 2016. aasta maist asub jaoskonna ja malevkonna ühine keskus Tihemetsas. 
2025. aasta jaanuari seisuga kuulub jaoskonda 24 liiget. 
Vändra jaoskond.
Vändra jaoskond taasasutati 10. oktoobril 2019 kümne naise algatusel. 
Jaoskonda on toetanud Korbe malevkonna Vändra rühm ning suurt rõhku on pandud noorte juhendamisele ja järelkasvu kasvatamisele. Liikmed osalevad aktiivselt erinevatel võistlustel ning panustavad ringkonna evakuatsioonirühma ja teistesse erialagruppidesse. Jaoskond teeb koostööd Vändra kultuurimajaga, kus on kujunenud välja mitmed traditsioonilised sündmused, nagu näiteks Kuuskede põletamine ja Aastalõpu tänuüritus. 
2023. aasta märtsi seisuga kuulus jaoskonda 21 liiget.
Vana-Pärnu jaoskond.
Vana-Pärnu jaoskond loodi 21. märtsil 2022 vastusena Pärnu jaoskonna kiirele kasvule ning suurele liitumissoovijate arvule. Tegemist on ühe noorima jaoskonnaga Pärnumaa ringkonnas.
Are jaoskond.
Are jaoskond asutati 10. augustil 2022 ning kuulub Pärnumaa ringkonna uuemate struktuuriüksuste hulka.
Tori jaoskond.
Naiskodukaitse Tori jaoskond kuulutati taaslooduks 28. novembril 2022 Vabadussõja alguse aastapäeval Tori sõjameeste mälestuskirikus toimunud pidulikul mälestusteenistusel. Jaoskonna taasloomise algatas grupp kohalikke naisi, kes olid osalenud infopäeval ning soovinud panustada oma kogukonda – asutajaliikmeid oli kümme.
Tori jaoskond oli algselt asutatud 9. jaanuaril 1927 üheksa liikme poolt ning tegutses aktiivselt mitmes valdkonnas, sh koolitused, ürituste korraldamine, sanitaar- ja toitlustustöö. 1938. aastaks oli jaoskonnal juba 69 liiget. Taasloodud jaoskond seab esikohale kogukonna hoidmise, ühistöö, abivajajate märkamise ning kodukoha eest hoolitsemise. Esimeseks ühistegevuseks sai Tori kiriku korrastamine ja ehtimine enne taasloomisüritust, millest soovitakse kujundada traditsioon.
Uulu jaoskond.
Uulu jaoskond loodi 28. märtsil 1936 ning taasasutati 11. veebruaril 2025.
2025. aasta seisuga kuulub jaoskonda 14 liiget.
Ajalugu.
Naiskodukaitse rajamine ja tegevus kuni 1940. aastani.
28. juunil 1925 loodi Pärnumaa esimene Naiskodukaitse jaoskond Mõisakülas, pool aastat pärast esimeste naisüksuste loomist Eestis. Seejärel rajati jaoskonnad Karksisse, Pärnu-Jakobisse (Pärnu-Jaagupisse) ja Vändrasse. 2. septembril 1927 loodi ühtne Naiskodukaitse organisatsioon. 
8. detsembril 1927 toimus esimene ringkonnakogu kokkukutsumine, millega loodi ka Pärnumaa ringkond. Esimeseks esinaiseks sai Helene Johani, kes algatas hiljem ka Kodutütarde organisatsiooni. 20.augustil 1931 sai ringkonna esinaiseks Elsa Lippmaa, kes oli aktiivne haridustöötaja ja ühiskonnategelane. Ta suri 1937. aastal 28-aastaselt. Lippmaa mälestust austatakse iga-aastasel mälestuspäeval, 24. aprillil Vana-Pärnu kalmistul. Seejärel sai esinaiseks Veera Laurits. 1933. aastal loodi ka Pärnu linna ringkond, mille esinaiseks sai Meta Timusk. 1937. aastaks oli Pärnumaa ringkonnas 40 jaoskonda.
Tegevus katkes 27. juunil 1940 Kaitseliidu keelustamise tõttu.
Taasasutamine.
Taasloomine algas 1993. aastal, kui Pärnu Postimehes ilmus vastav üleskutse. Esimeseks taastamisjärgseks esinaiseks valiti Tiina Aluste. 1990. aastatel osalesid Pärnumaa naiskodukaitsjad aktiivselt erinevatel õppustel ja üritustel ning tegutsesid turvalisuse ja toitlustuse tagamisel suurematel rahvaüritustel.
2002. aastal oli ringkonnas 32 tegevliiget ja 11 liikmekandidaati. Fookus oli suunatud koostööle noorteorganisatsioonidega. Aastatel 2002–2005 oli ringkonna tegevus vaibunud, kuid 2006. aastal alustati uuesti 22 liikmega, esinaiseks valiti Ly Eisenschmidt. Järgnevatel aastatel kasvas liikmeskond, tihenes koostöö Kaitseliiduga ja saavutati häid tulemusi erialavõistlustel.
3. juunil 2012 sai ringkond omale lipu, mis õnnistati Eliisabeti kirikus. 2014. aastaks kasvas liikmeskond 75-ni, mille tulemusel taaselustati kõik baasväljaõpped. 2015. aastal alustati jaoskondade taasloomist, esimestena taastati Saarde ja Pärnu jaoskonnad. Järgmisel aastal loodi Ülejõe jaoskond. Pärnumaa ringkond paistis silma eriti välitoitlustuse erialavõistlustel, saavutades mitmel aastal esikoha. 2016. aasta alguses taasloodi Ülejõe jaoskond, mis koondas matka- ja spordihuvilised naised. Jaoskonna esinaiseks valiti Kristiina Sireli.